Да, кражбата наистина може да Ви освободи от имуществена отговорност, но при няколко съществени условия, а именно :
При наличието на кражба, отчетниците не носят отговорност, когато кражбата бъде доказана. Доказването изисква своевременно заявяване пред компетентните държавни органи /полиция и прокуратура/ на извършената кражба. Заявяването не е достатъчно условие за отпадане отговорността на отчетника.
За да се приложи това основание за освобождаване от материална отговорност, целесъобразно е да се отчете и поведението на лицето-отчетник. То трябва да е положило изискваните грижи за опазване, да не е подтиквало да се извърши кражбата и пр. което означава, че все пак сте положили достатъчно грижи и усилия парите да се опазят : не са били на видно място, били са съхранявани в каса и т.н., на вратата е имало монтирана солидна ключалка.
Необходимо е да се установи и зависимост между извършената кражба и настъпилите щети. Установяването на кражбата все още не е достатъчно основание за освобождаване на отчетника от отговорност. Трябва да се докаже, че липсата е в резултат на извършената кражба, а не на действия на отчетника. С други думи да се изключи вината на отчетника. Дали има вина – следва да се преценява на основата на конкретните действия на отчетника. Ако отчетникът не е положил дължимите грижи – незаключена врата, изгубени ключове и пр., то не са положени дължимите грижи.
Ако в последствие бъде доказана кражбата и се признаят части, от размера на отнетото следва да бъдат възстановени сумите на отчетника. Което означава, че на първо място трябва да бъде доказано, че именно там е съхранявана сумата, размера на съхраняваната сума и при какви условия. Вие трябва подробно да опишете и да индивидуализирате сумата пред полицията и разследващите, за да бъде вписана в списъка на липсващите и отнети вещи. Не просто – липсват 10 000 лева, а именно 5000 лева : събрани суми от входа за поддръжка. За да може и в обвинителния акт да бъде конкретизирана тази сума. Освен това Вие може в наказателното дело да се конституирате като пострадало лице, да предявите иск срещу крадеца и т.н.
Но може да се търси и солидарна отговорност на недоказаната част от липсата – в резултат на кражба – солидарна между отчетника и лицето, извършило кражбата. Това се определя от обстоятелството, че не е възможно да се разграничат резултатите от техните действия. Или ако не успеете да докажете по – горните обстоятелства, а именно че липсата на цялата сума се дължи само и единствено на кражбата на това лице, а и че в действителност сумата към момента на кражбата е била наистина 5000 лева. Защото е възможно и да препишете част от липсващата сума на крадеца хипотетично, а всъщност Вие да сте я оползотворили по един или друг начин или да сте я присвоили. Предупреждаваме Ви за всички негативи на които трябва да обърнете внимание и които трябва да докажете. А доказателството във Вашия случай ще бъде предимно със свидетелски показания или някакви отчетнически документи, които имате.